
RAPORT 

asupra propunerii legislative pentru modificarea şi completarea 
Ordonanţei nr.51/1997 privind operaţiunile de leasing şi societăţile de leasing
                      În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia pentru politică economică, reformă şi privatizare a fost sesizată, spre dezbatere, în fond, cu propunerea legislativă pentru modificarea şi completarea Ordonanţei nr.51/1997 privind operaţiunile de leasing şi societăţile de leasing, trimisă cu adresa nr. Pl-x 422 din               16 septembrie 2009, înregistrată sub nr. 21/246 din 16 septembrie 2009.


Potrivit prevederilor art. 75 din Constituţia României, republicată, şi ale art.92 alin. (9) pct. 1 din Regulamentul Camerei Deputaţilor, republicat, cu modificările ulterioare, Camera Deputaţilor este Cameră decizională.



Senatul, în calitate de primă Cameră sesizată, a respins propunerea legislativă în şedinţa din 9 septembrie 2009.



Guvernul, prin punctul de vedere transmis cu adresa nr. 1474 din 9 iunie 2009, nu susţine adoptarea acestei iniţiative legislative.
Consiliul Legislativ a avizat favorabil propunerea legislativă cu observaţii şi propuneri, conform avizului nr.459 din  11 mai 2009.

Comisia juridică, de disciplină şi imunităţi a avizat favorabil iniţiativa legislativă, conform avizului  nr. 31/813 din 29 septembrie 2009. 

Propunerea legislativă supusă dezbaterii are ca obiect de reglementare modificarea art.6 alin. (1) lit. c) din Ordonanţa Guvernului  nr. 51/1997 privind operaţiunile de leasing şi societăţile de leasing, republicată, cu modificările şi completările ulterioare, în sensul unei mai clare reglementări în cuprinsul contractului de leasing a valorii ratelor lunare şi a datelor la care acestea urmează a fi plătite de către cumpărători.

În conformitate cu prevederile art. 61 din Regulamentul Camerei Deputaţilor, republicat, cu modificările ulterioare, membrii Comisiei au examinat iniţiativa legislativă mai sus menţionată în şedinţa din 14 octombrie 2009. 

         La dezbaterea acestei propuneri legislative au fost prezenţi, în calitate de invitaţi, reprezentanţii Ministerului Finanţelor Publice, doamna Zenovia Drăgănescu – consilier superior şi doamna Lidia Mihaela Calei– consilier superior.
     La dezbaterea acestei iniţiative legislative, din totalul de 23 de membri ai Comisiei pentru politică economică, reformă şi privatizare au fost prezenţi toţi deputaţii.

În urma examinării propunerii legislative şi a opiniilor exprimate de către membrii Comisiei, s-a constatat că iniţiativa legislativă nu se justifică întrucât                art.6 alin. (1) al Ordonanţei Guvernului nr. 51/1997 privind operaţiunile de leasing şi societăţile de leasing, republicată, cu modificările şi completările ulterioare, nu poate fi completat cu lit. d) întrucât această literă există deja. În cazul în care se modifică  lit. d) în maniera propusă s-ar elimina dintre elementele obligatorii ale contractului de leasing „perioada de utilizare în sistem de leasing a bunului”, aspect de esenţă a contractului de leasing (potrivit principiului general de drept civil, folosinţa nu este veşnică).

Pe de altă parte, potrivit art. 6 alin. (1) lit. c) din Ordonanţa Guvernului nr. 51/1997 privind operaţiunile de leasing şi societăţile de leasing, republicată, cu modificările şi completările ulterioare, contractul de leasing trebuie să cuprindă şi „valoarea ratelor de leasing şi termenul de plată a acestora”. Prin urmare, este inutilă modificarea lit. d), deoarece textul lit. c) şi textul propus au aproape acelaşi conţinut şi, potrivit art.15 alin. (1) din Legea privind normele de tehnică legislativă pentru elaborarea actelor normative nr. 24/ 2000, republicată, cu modificările şi completările ulterioare, ar fi o dublă reglementare.

    Pe cale de consecinţă, neputând exista 2 acte normative care să aibă acelaşi obiect de reglementare, membrii Comisiei au hotărât, cu unanimitate de voturi, să propună plenului Camerei Deputaţilor respingerea propunerii legislative pentru modificarea şi completarea Ordonanţei nr.51/1997 privind operaţiunile de leasing şi societăţile de leasing.
În raport cu obiectul şi conţinutul său, iniţiativa legislativă face parte din categoria legilor ordinare.                                                                                                                                                                                      
                  PRESEDINTE,      


                  SECRETAR,                                                                                                                                                                                                             


                          
                                                                

                  Mihai TUDOSE                                       Marin ALMAJANU                                
Consilier  parlamentar:                                                                                                                                                                                                                                                                                                            Graziella  Segărceanu  

BIROUL  PERMANENT  
AL

CAMEREI  DEPUTAŢILOR

Vă înaintăm, alăturat, RAPORTUL asupra propunerii legislative pentru modificarea şi completarea Ordonanţei nr.51/1997 privind operaţiunile de leasing şi societăţile de leasing, trimisă, spre dezbatere în fond, cu adresa nr. Pl-x 422 din               16 septembrie 2009, înregistrată sub nr. 21/246 din 16 septembrie 2009, Camera Deputaţilor fiind Cameră decizională. 
În raport cu obiectul şi conţinutul său, iniţiativa legislativă face parte din categoria legilor ordinare.
PREŞEDINTE,
                                                       Mihai  TUDOSE

